Ríkjandi Íslandsmeistarar og bikarmeistarar mætast í úrslitum bikarkeppni kvenna í handbolta á morgun. Sömu lið mættust í úrslitum á síðasta ári.
Fram vann þriggja marka sigur á Val í undanúrslitunum í gærkvöld, 22-19. Þórey Rósa Stefánsdóttir var markahæst Framkvenna með sjö mörk. Þórey var líka hæstánægð eftir leikinn.
Í hinum undanúrslitunum mættust ríkjandi Íslandsmeistarar KA/Þórs og FH sem leikur í fyrstu deildinni. KA/Þór fór létt með FH og vann 17 marka sigur á Hafnarfjarðarliðinu, 33-16. Martha Hermannsdóttir var markahæst hjá KA/Þór með sjö mörk. KA/Þór og Fram mætast því í úrslitum á morgun. Sömu lið mættust í bikarúrslitum snemma á síðasta ári, þegar Fram valtaði yfir norðankonur, 31-18. Martha er þó nokkuð viss um að leikurinn á morgun verði mun jafnari.
Þá skýrist það í kvöld hvaða lið mætast í úrslitum í karlaflokki. Þar mætast Afturelding og Valur í fyrri leiknum klukkan sex og Fram og Stjarnan klukkan hálf níu. Báðir leikirnir verða sýndir beint á RÚV 2. Þá verður leikið til úrslita bæði í karla- og kvennaflokki á morgun. KA/Þór og Fram í kvennaflokki mætast klukkan hálf tvö og úrslitaleikurinn í karlaflokki er klukkan fjögur og báðir verða í beinni útsendingu á RÚV.
Kvennalið Hauka er komið í riðlakeppni Evrópubikarsins í körfubolta eftir samanlagðan sigur á portúgalska liðinu Unaio Sportiva. Haukar unnu fyrri leik liðanna með fimm stigum og því kom tveggja stiga tap í gærkvöld ekki að sök, 81-79. Haukar unnu viðureignina samanlagt 160-157.
Þá verður söguleg stund fyrir Þrótt frá Reykjavík í kvöld. Þróttur leikur í fyrsta sinn í sögu félagsins til úrslita í bikarkeppni þegar liðið mætir Breiðabliki í úrslitum bikarkeppni kvenna í fótbolta. Leikurinn er á Laugardalsvelli klukkan korter yfir sjö.